31996R2214
L 296/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 2214/96 НА КОМИСИЯТА
от 20 ноември 1996 година
относно хармонизираните индекси на потребителските цени: предаване и разпространение на подиндекси на ХИПЦ
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EO) № 2494/95 на Съвета от 23 октомври 1995 г. относно хармонизираните индекси на потребителските цени (1),
като има предвид, че по силата на член 5, параграф 1, буква б) от Регламент (EO) № 2494/95 всяка държава-членка е длъжна да изготвя хармонизиран индекс на потребителските цени (ХИПЦ), като се започне с индекса за януари 1997 г.;
като има предвид, че член 9 от Регламент (EO) № 2494/95 изисква държавите-членки да обработват събраните данни, за да изготвят ХИПЦ, включващ категориите на международната класификация КЛППЦ (класификация на личното потребление по цели); като има предвид, че е необходимо тези категории да бъдат адаптирани;
като има предвид, че член 11 от Регламент (EO) № 2494/95 изисква ХИПЦ и съответните подиндекси да бъдат публикувани от Комисията (Евростат); като има предвид, че е необходимо тези подиндекси да бъдат посочени конкретно;
като има предвид, че са необходими мерки за прилагане, които да осигурят съпоставимост на ХИПЦ в съответствие с член 5, параграф 3 от Регламент (EO) № 2494/95;
като има предвид, че мерките, предвидени в настоящия регламент, са в съответствие със становището на Статистическия програмен комитет (СПК), създаден с Решение 89/382/ЕИО, Евратом на Съвета (2);
като има предвид, че са проведени консултации с Европейския паричен институт съгласно член 5, параграф 3 от Регламент (EO) № 2494/95 и той е дал положително становище,
ПРИЕ НАСТОЯЩИЯ РЕГЛАМЕНТ:
Член 1
Цел
Целта на настоящия регламент е да се установят подиндексите на хармонизирания индекс на потребителските цени (ХИПЦ), който се изготвя ежемесечно от държавите-членки, предава се на Комисията (Евростат) и се разпространява от нея.
Член 2
Определения
За целите на настоящия регламент „подиндекс на ХИПЦ“ се дефинира като ценови индекс за която и да било от категориите разходи, изброени в приложение I и илюстрирани в приложение II към настоящия регламент. Те се базират на класификацията КЛППЦ/ХИПЦ (класификация на личното потребление по цели, пригодена съобразно потребностите на хармонизираните индекси на потребителските цени (ХИПЦ) (3). „Разпространение“ означава огласяването на данни в каквато и да било форма.
Член 3
Изготвяне и предаване на подиндексите
Държавите-членки изготвят и предават на Комисията (Евростат) ежемесечно всички подиндекси (приложение I), които имат тегло, отразяващо повече от една хилядна част от общите разходи, включени в покритието на ХИПЦ (4). Заедно с индекса за януари 1997 г. държавите-членки предават на Комисията (Евростат) съответната информация за тегловните стойности и след това всеки път, когато настъпи промяна в структурата на тегловните стойности.
Член 4
Разпространение на подиндексите
Комисията (Евростат) разпространява подиндексите на ХИПЦ за категориите, посочени в приложение I към настоящия регламент, като се приема 1996 г. = 100.
Член 5
Контрол на качеството
Държавите-членки предоставят на Комисията (Евростат), по нейно искане, информация за разпределението на стоките и услугите по категориите разходи по приложения I и II, достатъчна, за да се извърши оценка на спазването на настоящия регламент.
Член 6
Влизане в сила
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 ноември 1996 година.